Id-Deċiżjoni tal-Kummissjoni
tat-28 ta’ Mejju 1993
li tawtorizza lill-Istati Membri li jipprovdu għal derogi minn ċerti dispożizzjonijiet tad-Direttiva tal-Kunsill 77/93/KEE dwar injam tat-Thuja L., li joriġina fil-Kanada
(93/360/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 77/93/KEE tal-21 ta’ Diċembru 1976 dwar miżuri protettivi kontra d-dħul fil-Komunità ta’ organiżmi li jagħmlu ħsara lill-pjanti jew prodotti tal-pjanti u kontra t-tixrid tagħhom fil-Komunità [1], kif l-aħħar emendata bid-Direttiva 93/19/KEE [2], u b’mod partikolari l-Artikolu 14(3) tagħha,
Wara li kkunsidrat it-talbiet magħmula mill-Istati Membri,
Billi skond id-dispożizzjonijiet tad-Direttiva 77/93/KEE, injam tat-Thuja L., inkluż dak li ma jinżammx fil-wiċċ tond naturali tiegħu, li joriġina fil-Kanada, iċ-Ċina,il-Ġappun, il-Korea, it-Tajwan u l-Istati Uniti ta’ l-Amerika ma jistax jiddaħħal fil-Komunità sakemm ma jkunx akkumpanjat miċ-ċertifikati preskritti fl-Artikoli 7 jew 8 ta’ l-imsemmija Direttiva, u kemm-il darba ma jkollux il-qoxra mneħħija u ħieles minn toqob tad-dud tal-ġenus Monochamus (mhux Ewropew) spp.;
Billi l-injam tat-Thuja L., li joriġina fil-Kanada huwa fil-preżent imdaħħal fil-Komunità; billi f’dan il-każ, ċertifikati fitosanitarji m’humiex ġeneralment maħruġa f’dak il-pajjiż;
Billi l-Kummissjoni stabbiliet, fuq il-bażi tat-tagħrif disponibbli fil-preżent, li programm approvat uffiċjalment u mmonitorjat ta’ ħruġ ta’ ‘ċertifikat ta’ tneħħija tal-qoxra u kontroll tat-toqob tad-dud’ twaqqaf biex tiġi żgurata t-tneħħija kif jixraq tal-qoxra u biex jitnaqqas ir-riskju minn organiżmi ta’ ħsara; billi r-riskju ta’ tixrid ta’ organiżmi ta’ ħsara jintnaqqas meta l-injam ikun akkumpanjat minn ‘ċertifikat ta’ Tneħħija ta’ qoxra u Kontroll tat-Toqob tad-Dud’ maħruġ skond dan il-programm;
Billi l-Kummissjoni għandha tiżgura li l-Kanada tagħmel disponibbli t-tagħrif tekniku kollu meħtieġ biex tiġi stmata l-funzjoni tal-programm taċ-ċertifikat tat-Tneħħija tal-Qoxra u Kontroll tat-Toqob tad-Dud;
Billi din id-Deċiżjoni għandha tiġi rriveduta sal-1 ta’ April 1995 l-aktar tard;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
1. L-Istati Membri huma b’dan awtorizzati li jipprovdu, skond il-kondizzjonijiet hawn stipulati fil-paragrafu 2, għad-deroga mill-Artikoli 7(2) u 12 (1) (b) tad-Direttiva 77/93/KEE, għall-injam tat-Thuja L., inkluż injam li ma jkunx żamm il-wiċċ tond naturali tiegħu, li joriġina fil-Kanada.
2. Il-kondizzjonijiet li ġejjin għandhom jiġu mħarsa:
(a) konformità mal-ħtiġijiet stipulati fl-Anness IV, taqsima A, Sezzjoni I, punt 1.4 li jinsab ma’ l-imsemmija Direttiva ikun ġie vverifikat minn dawk li jiggradaw li huma mħarrġa, ikkwalifikati u awtorizzati għal dak il-għan skond programm approvat u kkontrollat mill-Agrikultura tal-Kanada, Diviżjoni tal-Protezzjoni tal-Pjanti;
(b) verifiki dwar konformità mal-kondizzjoni stipulati f’ (a) ikunu twettqu fil-fabbriki minn spetturi ta’ l-industrija jew l-aġenti tagħhom u fil-portijiet minn spetturi ta’ dawk li jibagħtu l-merkanzija bil-bastimenti, li t-tnejn għandhom ikunu kkwalifikati u awtorizzati għal dak il-għan, mill-imsemmija Diviżjoni tal-Protezzjoni tal-Pjanti. B’żieda, is-sistema ta’ verifika għandha tkun tippermetti lill-ispetturi ta’ l-imsemmija Diviżjoni tal-Protezzjoni tal-Pjanti li jwettqu spezzjonijiet ta’ kultant qabel ma tintbagħat il-merkanzija;
(ċ) l-injam għandu jkun akkumpanjat minn ‘Ċertifikat tat-Tneħħija tal-Qoxra u Kontroll tat-Toqob tad-Dud’ li huwa standardizzat taħt il-programm imsemmi f’ (a) u li jikkonforma mal-kampjun mogħti fl-Anness li jinsab ma’ din id-Deċiżjoni, u li huwa maħruġ minn persuna awtorizzata għan-nom tal-fabbriki jew minn dawk li jibagħtu l-merkanzija awtorizzati li jieħdu sehem f’dak il-programm mill-imsemmija Diviżjoni tal-Protezzjoni tal-Pjanti, u li jkun mimli skond l-istruzzjonijiet stipulati f’dak il-programm, kif stampati fuq il-parti ta’ wara tal-kampjun.
Jekk iċ-‘Ċertifikat tat-Tneħħija tal-Qoxra u Kontroll tat-Toqob tad-Dud’ ikun inħareġ għan-nom ta’ dak li jibgħat il-merkanzija, għandu jkun ibbażat fuq iċ-‘Ċertifikati tat-Tneħħija tal-Qoxra u Kontroll tat-Toqob tad-Dud’ ipprovdut lilu mill-fabbriki approvati, u/jew bħala riżultat ta’ spezzjonijiet imwettqa fuq responsabbiltà tiegħu.
Artikolu 2
Mingħajr preġudizzju għad-dispożizzjonijiet stipulati fl-Artikolu 14(5) tad-Direttiva 77/93/KEE, l-Istati Membri għandhom jinnotifikaw lill-Kummissjoni u lill-Istati Membri l-oħra bil-każi kollha fejn kunsinni mdaħħla skond din id-Deċiżjoni ma jkunux jikkonformaw mal-kondizzjonijiet stipulati fl-Artikolu 1(2)(a) u (c).
Artikolu 3
L-awtorizzazzjoni mogħtija fl-Artikolu 1 għandha tgħodd mill-1 ta’ Ġunju 1993. Għandha tiġi rrevokata jekk jiġi stabbilit li l-kondizzjonijiet stipulati fl-Artikolu 1(2) ma jkunux biżżejjed biex jevitaw id-dħul ta’ organiżmi ta’ ħsara jew ma tkunx ġiet imħarsa. L-awtorizzazzjoni għandha tiġi rriveduta sa l-1 ta’ April 1995 l-aktar tard;
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fit-28 ta’ Mejju 1993.